Konflik | News24
DIT is die bekende Mahatma Ghandi, die groot vredemaker van Indië wat gesê het dat die beginsel van "'n oog vir 'n oog," die hele wêreld blind sal maak.
Hy het dit gesê teen die agtergrond van die konflik in wat destyds nog Indië was en wat later Indië en Pakistan geword het. Konflik word soms beskryf as wrywing of opposisie wat ontstaan as gevolg van werklike of vermeende verskille of onversoenbare idees oor geld, seks, kinders grootmaak, ensomeer.
Ons gedagtes, emosies, waardes en lewensgeskiedenis verskil van mekaar as mense. Dit maak dat ons dikwels teenoorgestelde standpunte van mekaar sal huldig, hetsy dit in die huwelik, kerk, werksplek of politiek is. Ons kan byvoorbeeld op 'n Saterdagmiddag verskillende behoeftes hê in ons gesin. Die een wil rugby kyk en die ander wil gaan wafels eet.
Die oomblik wat ons teenoor mekaar te staan kom, is daar konflik. Kleiner konflikte word gewoonlik makliker opgelos as groter konflikte. Dit is egter ook so dat enige pyn wat nie opgelos word nie oorgaan in woede.
Konflik ontaard nie sommer so in stryd of oorlog of woede uitbarstings nie.
Ons omskep dit in oorloë deur te ontken dat ons bydra tot die verskille. Jesus sê in Matteus 5:23 dat as jy jou gawe na die altaar toe bring (maw kerk toe kom), en dit jou daar byval dat jou broer iets teen jou het (nie jy teen hom nie), jy eers die saak met hom moet regmaak voordat jy die erediens voortsit. Dis natuurlik bedoel dat as jy weet van iets waaraan jy 'n aandeel het, wat jou medemens grief.
Partykeer is mense maar net moeilik en verdra ons nie, omdat hulle self 'n "apie op die skouer het" by wyse van spreke. Dit staan ook in Romeine 12:18: "As dit moontlik is, sover dit van julle afhang, leef in vrede met alle mense."
Uiteindelik moet ons ons eie harte gereeld ondersoek. As daar onvergenoegdheid of frustrasie in my eie hart is, sal dit afgee in al my verhoudings. Wat leef in jou hart?